**Bakı şəhəri, Yasamal Rayon Məhkəməsi**

**İddiaçı: Əliyev Əli Əlirza oğlu**

**Ünvan:** Bakı şəhəri, Yasamal rayonu, Ə.Quliyev küç., ev.12, m.10

**Tel:** 000 000 00 00

**Ə R İ Z Ə**

 *(İddianın təmin olunması tələbinə dair)*

Tərəfimdəm Azəriqaz İstehsalat Birliyinə qarşı Yasamal rayon Məhkəməsinə müraciət olunaraq Bakı şəhəri, Yasamal rayonu, Ə.Quliyev küç., ev.12, m.10 ünvanında yerləşən mənzilə əsassız olaraq borc kimi yazılmış olan 700 manatın Azəriqaz İstehsalat Birliyi tərəfindən silinməsi barədə qətnamə qəbul olunması xahiş edilmişdir. Qeyd etmək istərdim ki hal-hazırda GPR 0000000 saylı smart kart blok olunmuş və bu səbəbdən həmin ünvanda təbii qaz yoxdur. Hesab edirik ki, həmin işə baxılıb qurtarana qədər qeyd olunan ünvana qaz verilişinin dayandırılması və qaz kartına yüklənən puldan hər hansı bir hissəsinin borc üçün çıxılmasının Azəriqaz İstehsalat Birliyinə qadağan olunması barədə qərardad qəbul olunmalıdır.

Azərbaycan Respublikası Konstitusiyasının 26-cı maddəsində qeyd edilir ki, “I. Hər kəsin qanunla qadağan olnumayan üsul və vasitələrə öz hüquqlarını və azadlıqlarını müdafiə etmək hüququ vardır; II. Dövlət hər kəsin hüquqlarının və azadlıqlarının müdafiəsinə təminat verir”.

Azərbaycan Respublikası Konstitusiyasının 60-cı maddəsinin 1-ci hissəsində və 127-ci maddəsinin 2-ci və 4-cü hissəsində qeyd edilir ki, “Hər kəsin hüquq və azadlıqlarının inzibati qaydada və məhkəmədə müdafiəsinə təminat verilir; Hakimlər işlərə qərəzsiz, ədalətlə, tərəflərin hüquq bərabərliyinə, faktlara əsasən və qanuna müvafiq baxırlar; Ədalət mühakiməsi vətəndaşların qanun və məhkəmə qarşısında bərabərliyi əsasında həyata keçirilir”.

Eyni zamanda bildirmək istəyirəm ki, məhkəmə qərarının icrası ilə bağlı **Hornsbi Yunanıstana qarşı (19 mart 1997-ci il)** məhkəmə işində Avropa məhkəməsi belə qənaətə gəlmişdir ki, razılığa gələn Dövlətlərin daxili hüquq sistemləri məcburi qüvvəyə malik yekun məhkəmə qərarının tərəflərdən birinin ziyanına olaraq icra olunmadan qalmasına yol versəydi, 6-cı maddə ilə təmin olunan məhkəməyə müraciət hüququ *xəyali* hüquq olardı.

Tarverdiyev Azərbaycana qarşı (26 iyul 2007-ci il) iş üzrə Məhkəmə vurğulamışdır ki, icranın təmin edilməməsi prosesi “*ədalətli məhkəmə araşdırmasının*” tərkib hissəsi sayılır.

“Ədalət mühakiməsinin həyata keçirilməsi zamanı “*İnsan Hüquqlarının və Əsas Azadlıqlarının Müdafiəsi Haqqında*” Avropa Konvensiyasının müddəalarının və İnsan hüquqları üzrə Avropa məhkəməsinin presedentlərinin tətbiqi haqqında” Azərbaycan Respublikası Ali Məhkəməsinin 30 mart 2006-cı il tarixli, 2 №-li qərarının 2-ci bəndinə əsasən Azərbaycan Respublikası “*İnsan hüquqlarının və Əsas Azadlıqların Müdafiəsi Haqqında*” Avropa Konvensiyasının iştirakçısı və onu 2002-ci ilin aprel ayının 15-də ratifikasiya etmiş dövlət kimi Konvensiya və onun Protokollarını təfsiri və tətbiqi məsələləri üzrə İnsan Hüquqları üzrə Avropa Məhkəməsinin yurisdiksiyasının məcburiliyini tanıyır.

Azərbaycan Respublikası MPM-nin 157.1-ci maddəsinə əsasən hakim işdə iştirak edən şəxsin ərizəsi ilə iddianı təmin etmək üçün tədbirlər görə bilər. İddianın təmin edilməsinə prosesin istənilən mərhələsində yol verilir”.

Azərbaycan Respublikası MPM-nin 158.1.2-ci maddəsinə əsasən məhkəmə iddianı təmin etmək üçün müəyyən hərəkətləri etməyi cavabdehə qadağan edə bilər.

Həmin Məcəllənin 158.1.3.-cü maddəsinə əsasən məhkəmə iddianı təmin etmək üçün mübahisə predmetinə aid olan müəyyən hərəkətləri etməyi başqa şəxslərə qadağan edə bilər.

Odur ki yuxarıda qeyd olunanlara əsasən Məhkəmədən

**XAHİŞ EDİRİK:**

Hazırkı mülki işə baxılıb qurtarılana kimi Bakı şəhəri, Yasamal rayonu, Ə.Quliyev küç., ev.12, m.10 ünvanı üçün (Abonent kodu 000000000000000) GPG 0000000 saylı smart kartın blokdan çıxarılması, həmin ünvana qazın verilişinin dayandırılmasının və qaz kartına yüklənən puldan hər hansı bir hissəsinin borc üçün çıxılmasının “Azəriqaz İstehsalat Birliyinə” qadağan edilməsi barədə qərardad qəbul edəsiniz.

**Əliyev Əli Əlirza oğlu**